Pilatusdi,
aneng tep,
Yesus karepupa,
sun jen talena nengdi Yesus dubei.
Dubeidi,
Yesus er sengdin co karepipa,
Yesus erdi dopra beu.
Yesus cap banmaiyanen,
mutu si Golgota mutu welerbei.
(Aramaik upu deiki di Golgota perami ngeda,
amutu urasinda nimi giso yo utopu kwamu mutu tep,
amutu sida,
Golgota perami.)
Amutu deiki welepidi,
Yesus dopra,
asengdin co deiki deiprapidi,
er yane cap,
buru cap paku daki.
Ukupidi,
atarupu Yesus er dana-dana tara,
yuk neng butene cap,
yuk sengdin co deiki deipidi,
paku dakra erepra iki.
Pilatusdi pepupa,
co lase deiki aupu sekra,
Yesus er giso deiki tara,
paku dakra deipi.
Aupuda ake.
‘Yesusda Nasaret mutu ngebo.
Yahudi yala neng sun ila nimi deiyo ngebo Raja ake,’
pepra,
aco lase deiki sekra deipi.
Aupu sekra deipi ngeda,
yuk-yuk mutu upu cap,
amutu upu cap deiki di,
tapakra sekra deipi.
Ada Aramaik upu cap,
Latin upu cap,
Yunani upu cap deiki di sekra deipi.
Yesus sengdin co deiki deipmai mutuda,
Yerusalem ila ati arum domyai damai cadi,
amutu kurami Yahudi yala nesala weika di,
asekra deipi upu epi.
Epidi,
sun Yahudi yala nesala,
Allah karena tep deiyo nengdi,
Pilatus tep mali kange doupra,
upu ila di penmai.
“Uo,
‘Yahudi yala nesala,
sun ila nimi deiyo ngebo ake,’
pepra,
sekra deipmarumada,
waria tep do?
Ukupra sengnada gum dinin,
telep ngeda,
angebodi,
‘Neda Yahudi yala nesala sun ila nimi deiyo ngebo kunune,’
peramu.
Nun penmap upuda ukupra sekmatume,”
pepi.
Upepi dinin,
Pilatusdi anesala tep,
“Gume,
ne konum sekmanu upuda,
konum sekmanua cadi,
konuma akapkamre,”
pepu.
Sun jen talen nengdi,
Yesus dopra sengdin co deiki paku daki taruda,
er deiki keneku opkal yuma kwiripa dopropidi,
‘Nun dumbari neng yuma kikiman utopu doproptepe’ tenen,
dumbari bokra dopropi.
Yesus er deiki tara opkal bokrapi dinin,
iriamutara opkalda,
pio telep kupu.
Ada kum bon bisi di dutara yuma wipra yakaramya tep,
win bisi katuai men kupu.
Aopkal tenpu ngeda,
pio telep kupka cadi,
sundi upepi.
“Aopkal men gweleptapkupe.
Nun esu pen keca,
er si undi deiki dipu,
doproptu ngebo katuai kupkamasere,”
pepra,
esu peprapidi,
aopkal tenpu ngebodi dopropu.
Ange ukupra kupi ngeda,
tali mankau kange doupra kupi dinin,
tek sisada,
Allah upu neitamai menop taru nabi nengdi sekeiami ngeda,
‘Nong kupkamre’ tenen,
kupi.
Mazmur deiki sekami upuda ake.
‘Ne opkal yuma bokrapidi,
dopropi.
Ne opkal dorona tep,
esu peprapidi,
dopropi.’
Aupu menop taru nabi nengdi sekamitopu,
sun jen talen nengdi kupi.
Yesus sengdin co deiki popmaiyai damaipu,
Yesus er nin sisa teku.
Tonda,
acapu er nin er weit ner,
ada tenpu ngebo er sida Kelopas,
er ner Maria ton teku.
Tonda,
Magdale mutu ner,
er si peda Maria Magdalena acapu teku.
Sun yuma kikiman tekra dinmai.
Sun yuma atekmaiya neitamai di,
Yesus er nin Maria cap,
Yesus wepra deiamu ngebo,
er dipru ila di kareamu ngebo cap kikiman tekreipa,
Yesusdi epu.
Epudi,
er nin tep upepu.
“Ne ka nero,
kan mi adano,”
pepu.
Upepu dingeda,
er dipru kareamu ngebo,
er kabo sisa tenpu tep upepu.
“Kao,
kan nin atekmar adano,”
pepu.
Yesusdi upepka tep,
er dipru kareamu ngebo gekepudi,
ataru di dipra,
doryankamu taru neitamai yumada,
angebodi Yesus er nin kongpepupa,
adipapu aner er atipu kikiman kuramupa,
angebodi aner melimamu.
Yesus dakunmauanen,
uda ‘Akeca-keca yuma konum kupmanenge,’
tenepudi,
tonda,
‘Menop taru nabi nengdi,
Allah upu sekami ngeda,
ataru nong kupkur’ tenen,
aupu pepu.
Yesusdi,
“Ne me putapnere,”
pepra moropu.
Ataruda,
anggur me cap,
yu me,
er sida cuka me cap,
tapakra ketenepmainge damai kupka cadi,
akunmai nesaladi,
akapu keca me tudon keca dopra,
anggur me suminmin nge buruprap,
‘Yesus jepkur’ tenen,
lyom co balana di,
er sida hisop co lyumoprapidi,
erepra Yesus sipyal damai karepterepi.
Karepipa,
Yesusdi akeca konum meteka di jepu dingeda,
aupu pepu.
“Ukuda konuma,”
pepudi,
adipapu er giso dakra dorbeudi depu.
Uda,
Yesus depu tumida,
tali tumi gume.
Atumida,
sun Yahudi yala nesaladi,
ila Kaplemne Kalemna tumi tep,
Ketenemna Tumi perami.
Ambutumida,
ila mambul Sabat tumi kupkamaua cadi,
utenepi.
‘Gume,
sengdin co deiki deipmangu nesala men depmengopda,
sun nongda nun mambul tumi,
Sabat tumi neitamaida,
sengdin co deiki tupa kunada pio mali,’
tenepi.
Ukupra tenepya tep,
sundi Pilatus tep moropi.
“Pilatuso,
sengdin co deiki deipmarum nesalada,
tupa gam kungepa,
ambutumi nun mambul tumi,
Sabat tumi neitamai sengdin co deiki tupa kupmengopda,
nun songe.
Atep,
‘Anesala menmena depkung’ tenen,
sun kail yo coprepa,
menmena depkameng ja.
Aneng konum depmengopda,
sun nong dopra yukai deiptume,”
pepra moropi.
Upepra moropipa,
Pilatusdi gekepka cadi,
erdi peipupa,
er jen talen nengdi,
‘Anesala sun kail yo gat keca di bongopmepepa,
yo copkur’ tenen,
yai.
Yaidi,
Yesus dana tara deipmai ngebo,
menmena er kail yo bongopipa,
yo copu pangeda,
Yesus ortara deipmai ngebo pe,
er yo utopu bongopipa,
yo copu.
Ukupmaidi,
‘Yesus er yo ton copkup’ tenen,
Yesus damai yanmai dinin,
Yesus konum depmaua cadi,
er yan kail yo men copi.
Angepu gum dinin,
tenpu jen talen ngebodi,
lyom co dula di dopra,
Yesus er kelamai lukra popupa,
Yesus er yapi cap,
me cap weika di embeu.
Sundi ukupipa,
ange yuma epu ngebodi,
konum katuai lape pepseue.
Erdi,
“Anengdi ukupye,”
pepra,
lape pepseu upuda,
tek sisipu kurure.
Angebodi tek upu pepseuada,
‘Sun yuma gekepmengedi,
teka tenenkameng’ tenen,
pepseue.
Uda,
Yesus er yo men copi ngeda,
ada nabi nengdi Allah upu menop taru sekaminge,
‘Nong kupkamre’ tenen,
kupu.
Anengda,
tali mangkau kange doupra kupi dinin,
Allahdi Yesus tep teneamutopu kupi.
Allah upu Mazmur neitamaida aupu sekami.
‘Er yo tenpunge peda men copkamenge.’
Tonda,
yuk buku Zakaria neitamaida,
aupu ton sekami.
‘Er kelamai lukra popi ngeboda,
epkamenge.’
Atep ngeda,
Yesus er yo men copi ngeda,
ada nabi nengdi Allah upu menop taru sekami ngeda,
nong kupu.